寄范丈景仁
作者：蘇轍
朝代：宋

paragraphs: 京城冠蓋如雲屯，日中奔走爭市門。
敝裘瘦馬不知路，獨向城西尋隠君。
隠君白髮養浩氣，高論驚世門無賓。
欣然爲我解東閣，明窗凈几舒華茵。
春天雪花大如手，九衢斷絕愁四鄰。
平明熟睡呼不覺，清詩淥酒時相親。
我兄東來自東武，走馬出見黄河濱。
及門却遣不得入，回顧欲去行無人。
東園桃李正欲發，開門借與停車輪。
青天露坐列觴豆，落花飛絮飄衣巾。
留連四月聽鶗鴂，扁舟一去浮奔渾。
人生聚散未可料，世路險惡終勞神。
交遊畏避恐坐累，言詞欲吐聊復吞。
安得如公百無忌，百間廣厦安貧身。